En 20-årig mand blev ramt af skud i benet, da der blev skudt en sen eftermiddag i boligkvarter

Ved du noget? Tip os på 1224@eb.dk eller SMS/MMS på 1224 (koster alm. takst)

Politiet var massivt til stede i området efter skyderiet. Video: Kenneth Meyer

Opdateret 11.6.18: Manden er nu anholdt, oplyser politiet.

Politiet advarede allerede i går om, at de ville efterlyse en mand offentligt med navn og foto, hvis han ikke meldte sig selv. Og i dag gjorde Københavns Vestegn alvor af truslerne.

Den 25-årige er mistænkt for at stå bag skyderiet ud for Storkens Kvarter 8A i Albertslund i torsdag umiddelbart før kl. 17.36, hvor en 20-årig mand blev ramt af skud i benet, men meldes uden for livsfare. Der blev affyret op mod 15 skud i forbindelse med episoden.

- Hvorfor vælger I at efterlyse ham offentligt med navn og billede?

- Det er en alvorlig situation at skyde i åbent rum. Vi har i går opfordret pågældende til selv at melde sig til politiet, og vi leder selvfølgelig aktivt efter ham. Og vi har ikke hørt fra ham, og derfor beder vi om offentlighedens hjælp til at finde ham, så vi kan få ham afhørt og undersøgt, hvad hans rolle er i det her, siger politiinspektør Mikael Wern fra Københavns Vestegns Politi til Ekstra Bladet.

Skyderiet skete i et befolket kvarter på et tidspunkt, hvor der var flere folk uden for.

- Det er fuldstændig uacceptabelt, siger politiinspektøren.

Mand ramt af skud: Her finder politiet pistol

I forbindelse med efterforskningen har politiet fundet en pistol nær gerningsstedet, som kan være brugt i forbindelse med skyderiet.

- Er der fundet fingeraftryk på den pistol?

- Den pistol er sendt til tekniske undersøgelser, og der afventer vi svar, siger politiinspektøren.

Her sikrer politiet en pistol efter skyderiet i Albertslund. Foto: Kenneth Meyer.

- Så det er ikke på grund af fingeraftryk, at I mistænker ham her?

- Jeg kan ikke sige, hvad det er for spor, der gør det. Der er forskellige ting, der gør, at vi mener, at den efterlyste er en del af det skyderi. Men jeg kan ikke komme ind på det rent efterforskningsmæssigt, siger han.

Talstærkt politi i området efter skyderi, den fundne pistol ligger her i en pose. Foto: Kenneth Meyer.

Manden beskrives som udenlandsk af udseende med mørkt fuldskæg, kortklippet hår i siderne og længere på toppen. Han var på gerningstidspunktet iført sorte sko med hvid sål, sorte bukser, sort jakke med hvide striber på ærmerne.

Hvis man kender til hans færden eller har oplysninger i sagen i øvrigt, kan Københavns Vestegns Politi træffes på 43861448

Politiet opfordrer stadig vidner, der ved noget om skyderiet i Storkens Kvarter og skyderiet i Rødovre senere torsdag umiddelbart før klokken 23.57 til at kontakte politiet.

Skyderiet i Rødovre skete nær en tankstation på Roskildevej 360. Inden skyderiet havde der været en biljagt mellem flere biler, og i forbindelse med skyderiet blev en passager i en af bilerne ramt af et strejfskud i foden.

Den 18-årige mand, der blev ramt, har ikke været i livsfare.

Skyderiet i Rødovre skete nær denne tankstation. Foto: Kenneth Meyer

Efter skyderiet i Rødovre har politiet fundet de mulige gerningskøretøjer. Den ene bil blev fundet i brand kl 00.27 ved Smørmosestien i Bagsværd, mens den anden bil blev fundet af politiet fredag formiddag ved Absalon Camping i Rødovre ikke langt fra gerningsstedet.

Der er intet der tyder på at der forbindelse mellem skyderiet i Albertslund og Rødovre.

De to skudepisoder kort tid efter hinanden har medført, at Københavns Vestegns Politi har indført visitationszone i dele af Albertslund og Rødovre fra i går klokken 18 til fredag den 6. juli klokken 18.

Samtidig indfører Københavns Politi visitationszone i den del af Husum, der støder op til Rødovre.

- Det sker, fordi det er politiets billede, at skyderiet i Rødovre grundes i en konflikt om det lokale hashmarked mellem grupperinger i Husum og Rødovre, skriver Københavns Vestegns Politi i en pressemeddelelse.